SMD ลุยขาย ATK ใน “7-11” หนุนรายได้ปีนี้ “ออลไทม์ไฮ” ทะลุ 1.55 พันลบ.
SMD เตรียมวางขาย ATK ในร้าน 7-11 หนุนรายได้ปีนี้ทำ "ออลไทม์ไฮ" ที่ระดับ 1.55 พันลบ. ขณะที่ปี 65 ตั้งเป้ารายได้โตแตะ 1.8 พันลบ. 
SMD เตรียมวางขาย ATK ในร้าน 7-11 หนุนรายได้ปีนี้ทำ "ออลไทม์ไฮ" ที่ระดับ 1.55 พันลบ. ขณะที่ปี 65 ตั้งเป้ารายได้โตแตะ 1.8 พันลบ.
24 พ.ย. 2564

นายวิโรจน์ วสุศุทธิกุลกานต์ ประธานเจ้าหน้าที่บริหาร บริษัท เซนต์เมด จำกัด (มหาชน) หรือ SMD เปิดเผยว่า บริษัทได้รับคำสั่งซื้อผลิตภัณฑ์ชุดตรวจคัดกรองโควิด-19 แบบเร่งด่วน (SARS-CoV-2 Antigen Rapid Test) หรือ ATK แบรนด์ Baicare จาก บริษัท ซีพี ออลล์ จำกัด (มหาชน) หรือ CPALL เพื่อนำไปจำหน่ายในร้าน 7-11 และยังมีคำสั่งซื้อจากหน่วยงานอื่นๆ เข้ามาอย่างต่อเนื่อง
ขณะที่บริษัทตั้งเป้ารายได้ปี 65 จะเพิ่มขึ้นเป็น 1,800 ล้านบาท จากแนวโน้มผลการดำเนินงานในปี 64 คาดว่าจะทำรายได้สูงสุดเป็นประวัติการณ์ (All Time High) ที่ราว 1,550 ล้านบาท ซึ่งปรับเป้าหมายมาจากเดิมที่ 1,400 ล้านบาท เนื่องจากความต้องการเครื่องมือทางการแพทย์ที่เพิ่มขึ้นอย่างต่อเนื่อง
โดยเฉพาะกระทรวงสาธารณสุขยังเพิ่มงบประมาณจัดซื้ออุปกรณ์ทางการแพทย์เพื่อป้องกันสถานการณ์การแพร่ระบาดของเชื้อไวรัสโควิด-19 อย่างต่อเนื่อง โดยเฉพาะเครื่องผลิตออกซิเจนที่เตรียมกระจายไปสู่โรงพยาบาลตำบล และโรงพยาบาลชุมชนต่างๆ รวมไปถึงความต้องการเครื่องช่วยหายใจ High Flow ที่เพิ่มมากขึ้นด้วย
ขณะเดียวกัน บริษัทยังมียอดคำสั่งซื้อครุภัณฑ์ทางการแพทย์อื่นๆ เข้ามามากขึ้นด้วย อาทิ เครื่องกระตุกหัวใจอัตโนมัติ (AED) ผลิตภัณฑ์ที่ใช้ในห้อง ICU, Semi ICU และผลิตภัณฑ์อื่นๆ ที่ SMD เป็นตัวแทนจำหน่ายที่มีคำสั่งซื้อเพิ่มขึ้นจากทั้งภาครัฐ เอกชน และนิติบุคคล
รวมถึงมีรายได้เสริมจากธุรกิจเครื่องมือแพทย์ให้เช่าที่บริษัทได้เตรียมเงินลงทุนไว้ราว 150 ล้านบาทเพื่อรองรับสัญญาเช่าได้ราว 300 ล้านบาท
“กลยุทธ์การดำเนินงานของบริษัทในช่วงที่เหลือของปี 64 และ แผนกลยุทธ์การดำเนินกิจการในปี 65 เราจะเน้นจำหน่ายสินค้าที่มีความชำนาญ ที่ปัจจุบันยังคงมีความต้องการจากตลาดอย่างต่อเนื่อง และยังคงมีงบประมาณจำนวนมากที่จะเข้ามาเพิ่มเติม” นายวิโรจน์ กล่าว